REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/135-15

30. mart 2015. godine

B e o g r a d

ZAPISNIK

45. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 30. MARTA 2015. GODINE

 Sednica je počela u 11,05 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Ivan Jovanović, dr Milorad Mijatović, Radmilo Kostić, Nikola Jolović, Vojislav Vujić, Momo Čolaković, Dušica Nikolić, Miloš Tošanić, Dragoljub Zindović, mr Dejan Radenković, Đorđe Stojšić i Zoltan Pek.

 Sednici su prisustvovali Adriana Anastasov, zamenik Olivere Pešić i Goran Kovačević, zamenik člana Odbora kome je prestao mandat narodnog poslanika. Član Odbora Žika Gojković, pristupio je sednici u toku glasanja o zapisnicima 43. i 44. sednice Odbora.

 Na poziv predsednika Odbora, sednici je prisustvovao Jovan Hadžić, viši savetnik u Ministarstvu finansija.

 Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika 43. i 44. sednice Odbora -

1. Razmatranje Predloga zakona o izmenama i dopunama Zakona o hipoteci koji je podnela Vlada (430-824/15 od 27. marta 2015. godine), u načelu;

2. Razno.

\*\*\*

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike 43. i 44. sednice Odbora.

**Prva tačka dnevnog reda**: Razmatranje Predloga zakona o izmenama i dopunama Zakona o hipoteci koji je podnela Vlada (430-824/15 od 27. marta 2015. godine), u načelu

Jovan Hadžić, viši savetnik u Ministarstvu finansija, predstavo je predložene izmene i dopune Zakona o hipoteci i obrazložio razloge za njegovo donošenje i rešenja koja se predlažu tim zakonom.

 U vreme donošenja i početka primene važećeg Zakona o hipoteci (2005. godine), značajne novine na finansijskom tržištu Republike Srbije, u smislu bržeg, jeftinijeg i masovnijeg zalaganja nepokretnosti unete su u njegov tekst. Tokom primene ovog zakona, unapređena je organizacija i funkcionisanje javnog registra nepokretnosti i pravima na njima, što je dovelo do potrebe da se taj zakon doradi i osavremeni. Kako bi se omogućio ravnopravan tretman različitih, zakonom definisanih postupaka zaštite poverilaca, kao i naplate njihovih potraživanja a vodeći računa o zaštiti interesa dužnika, predloženim rešenjima preciznije su definisane odredbe koje su često bile povod za različita, često izuzetno restriktivna i suprotna tumačenja. Ova rešenja treba da dovedu do reafirmacije vansudskog postupka namirenja iz vrednosti dobijene prodajom hipotekarne nepokretnosti, s tim da na prvom mestu treba da obezbede veći stepen pravne i ekonomske sigurnosti učesnika u poslovima koji podrazumevaju uspostavljanje hipoteke, kao sredstva obezbeđenja potraživanja. Usvajanjem predloženog zakona omogućiće se bolji položaj kreditora na srpskom tržištu, zaštita dužnika, odnosno vlasnika hipotekarne nepokretnosti, ubrzavanje finansijske i privredne aktivnosti u zemlji, a naročito izgradnje i ulaganja uprivredu, i razrada i dorada jednog od klasičnih mehanizama građanskog prava. Pre izrade predloga ovog zakona izvršena je analiza efekata važećeg Zakona o hipoteci dok su u izradi teksta zakona korišćena i analizirana uporedno-pravna rešenja i iskustva zemalja u regionu i druga međunarodna iskustva stručnjaka koji su u prethodnim godinama primenjivali Zakon. Takođe, predloženim zakonom vrši se njegovo usklađivanje sa izmenama Zakona o javnom beležništvu.

 Povodom ove tačke dnevnog reda diskusije nije bilo.

Na predlog predsednika, Odbor je većinom glasova, odlučio da predloži Narodnoj skupštini da prihvati Predlog zakona o izmenama i dopunama Zakona o hipoteci koji je podnela Vlada, u načelu.

\*\*\*

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o hipoteci, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 **Druga tačka dnevnog reda**: Razno

Predsednik Odbora podsetio je članove i zamenike članova Odbora da je od početka primene Zakona o javnim nabavkama proteklo dve godine u kom periodu se pokazalo da postoje određeni nedostaci zbog kojih je potrebno pristupiti njegovim izmenama, kao i da su iste potrebne zbog usklađivanja sa direktivama EU u oblasti javnih nabavki. U tom smislu, predložio je da nosilac posla na izradi nacrta zakona o izmenama i dopunama Zakona o javnim nabavkama bude ovaj odbor, odnosno radna grupa koju će Odbor da obrazuje od svojih članova, kojoj će u radu pomagati predstavnici Ministarstva finansija, Narodne banke Srbije, Republičke komisije za zaštitu prava u postupcima javnih nabavki, Uprave za javne nabavke, Državne revizorske institucije i drugih institucija, koji mogu da utiču da tekst nacrta zakona bude što bolji. Za članove radne grupe predložio je sledeće članove Odbora: dr Milorada Mijatovića, Dejana Radenkovića, Ivana Jovanovića, Miloša Tošanića i Gorana Kovačevića.

Povodom ove tačke dnevnog reda diskusije nije bilo.

Na predlog predsednika, Odbor je jednoglasno doneo Odluku o obrazovanju radne grupe za izradu nacrata zakona o izmenama i dopunama Zakona o javnim nabavkama u sledećem sastavu: Veroljub Arsić (predsedavajući), dr Milorad Mijatović, mr Dejan Radenković, Ivan Jovanović, Miloš Tošanić i Goran Kovačević (članovi).

\*\*\*

U nastavku sednice po ovoj tački dnevnog reda, član Odbora Ivan Jovanović predložio je da Odbor uputi dopis Ministarstvu finansija kojim se traži od ministra Dušana Vujovića da na sednicama Odbora na kojima se razmatraju predlozi zakona koji su iz nadležnosti tog ministarstva, obavezno prisustvuje sam ministar ili državni sekretar, u slučaju da on nije u mogućnosti. Dogovreno je da služba Odbora pripremi predlog dopisa koji će predsednik Odbora uputiti ministru Dušanu Vujoviću, s tim u vezi.

\*\*\*

Sednica je završena u 11,15 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Aleksandra Šašo Veroljub Arsić, s.r.